Moord op PE-onnie: Polisie ontken gerugte oor verdagteJayde Panayiotou. Foto: Verskaf Die polisie het gerugte ontken dat ŉ man wat twee maande gelede in hegtenis geneem is in verband met ‘n kaping en op borgtog uit was, nou met die moord op Jayde Panayiotou (28) verbind word. Kapt. Sandra Janse van Rensburg, polisiewoordvoerder, het aan Maroela Media gesê sy is bewus van die gerugte dat die verdagte glo op borgtog uit was toe Panayiotou, ŉ onderwyser van Port Elizabeth, Dinsdagoggend ontvoer en vermoor is. Volgens die gerugte het die man glo ŉ swanger vrou se motor in die ondergrondparkering van die Greenacres-winkelsentrum in Port Elizabeth gekaap. Janse van Rensburg het egter gesê hierdie inligting is nie van die polisie afkomstig nie en dat sy dit nie in dié stadium kan bevestig nie. Sy het gesê die polisie is steeds besig met die ondersoek en die publiek sal in kennis gestel word sodra enige verdagtes in hegtenis geneem is. Panayiotou se liggaam is omstreeks 10:00 Woensdagoggend in ŉ “afgeleë gebied” naby die Kwanobuhle-township buite Uitenhage gevind. ŉ Nadoodse ondersoek sal die oorsaak van haar dood bepaal. Panayiotou het Dinsdagoggend omstreeks 06:30 buite die Stellen Glen-veiligheidskompleks in Kabega Park gestaan en wag vir haar vriendin saam met wie sy werk toe sou ry. Sy het egter verdwyn voordat haar vriendin opgedaag het. Janse van Rensburg het aan Maroela Media gesê dat twee mense wel Woensdag ondervra is nadat die polisie ŉ wenk van die gemeenskap ontvang het, maar dat die ondervraging op geen positiewe verbintenisse uitgeloop het nie. Die mense is nie in hegtenis geneem nie. Panayiotou was ŉ onderwyser by die Riebeek College Girls’ High School in Uitenhage. Klik hier vir alle vorige berigte oor die saak op Maroela Media.